CELEX: 32009D0753
Language: el
Date: 2009-10-12 00:00:00
Title: 2009/753/ΕΚ: Απόφαση της Επιτροπής, της 12ης Οκτωβρίου 2009 , για την τροποποίηση της απόφασης 2006/1013/ΕΚ της Επιτροπής σχετικά με την έγκριση παρέκκλισης, την οποία ζήτησε η Γερμανία κατ’ εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό Ε(2009) 7703]

13.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 268/35
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 12ης Οκτωβρίου 2009
   για την τροποποίηση της απόφασης 2006/1013/ΕΚ της Επιτροπής σχετικά με την έγκριση παρέκκλισης, την οποία ζήτησε η Γερμανία κατ’ εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   [κοινοποιηθείσα υπό τον αριθμό Ε(2009) 7703]
   (Το κείμενο στη γερμανική γλώσσα είναι το μόνο αυθεντικό)
   (2009/753/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που πρόκειται να διασπαρθεί σε κράτος μέλος ανά εκτάριο ετησίως διαφέρει από την καθοριζόμενη στο παράρτημα III παράγραφος 2 δεύτερο εδάφιο πρώτη φράση και στοιχείο α) της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπο ώστε να μην διακυβεύει την επίτευξη των στόχων του άρθρου 1 της ίδιας οδηγίας και να αιτιολογείται με βάση αντικειμενικά κριτήρια, όπως, στην προκειμένη περίπτωση, οι παρατεταμένες καλλιεργητικές περίοδοι και οι καλλιέργειες με μεγάλες ανάγκες αζώτου.
            
         
               (2)
            
            
               Στις 22 Δεκεμβρίου 2006 η Επιτροπή εξέδωσε την απόφαση 2006/1013/ΕΚ (2), η οποία επέτρεψε τη διασπορά 230 kg αζώτου ανά εκτάριο ετησίως από ζωική κοπριά σε λειμώνες εντατικής καλλιέργειας συγκεκριμένων αγροκτημάτων στο πλαίσιο του γερμανικού προγράμματος δράσης 2006-2009. Η χρήση αζώτου από οργανική κοπριά σε αρόσιμες καλλιέργειες στα εν λόγω αγροκτήματα δεν θα υπερβαίνει ωστόσο τα 170 χιλιόγραμμα αζώτου ανά εκτάριο ετησίως.
            
         
               (3)
            
            
               Στις 20 Φεβρουαρίου 2009, η Γερμανία ζήτησε την παράταση της παρέκκλισης.
            
         
               (4)
            
            
               Βάσει του αριθμού των αιτήσεων για την περίοδο 2007-2008, περίπου 700 αγροκτήματα προβλέπεται να υποβάλουν αίτηση για παρέκκλιση, οι οποίες αντιστοιχούν σε 16 000 εκτάρια γης στις περιφέρειες της Κάτω Σαξωνίας, της Βόρειας Ρηνανίας-Βεστφαλίας, της Βάδης-Βυρτεμβέργης και της Βαυαρίας.
            
         
               (5)
            
            
               Η γερμανική νομοθεσία περί μεταφοράς της οδηγίας 91/676/ΕΟΚ μπορεί να θεωρηθεί σύμμορφη με την οδηγία 91/676/ΕΟΚ και οι διατάξεις της εφαρμόζονται επίσης στην παρέκκλιση.
            
         
               (6)
            
            
               Η Γερμανία εφαρμόζει πρόγραμμα δράσης στο σύνολο της επικράτειάς της σύμφωνα με το άρθρο 5 παράγραφος 3 της οδηγίας 91/676/ΕΟΚ. Το πρόγραμμα δράσης για την περίοδο 2010-2013 αποτελεί μέρος του διατάγματος περί λιπασμάτων της 10ης Ιανουαρίου 2006 όπως τροποποιήθηκε τελευταία στις 6 Φεβρουαρίου 2009.
            
         
               (7)
            
            
               Από τα δεδομένα για την ποιότητα του ύδατος που διαβίβασε η Γερμανία με την τέταρτη έκθεση για την εφαρμογή της οδηγίας σχετικά με τη νιτρορρύπανση που καλύπτει την περίοδο 2004-2007, προκύπτει μείωση της συγκέντρωσης των νιτρικών ενώσεων στα επιφανειακά ύδατα στο 85 % των σταθμών παρακολούθησης και σταθερή συγκέντρωση στο 10 % των σταθμών παρακολούθησης, σε σύγκριση με τα αντίστοιχα δεδομένα της περιόδου 1991-1994. Όσον αφορά τα υπόγεια ύδατα, τα δεδομένα από το ειδικό δίκτυο παρακολούθησης δείχνουν μείωση των συγκεντρώσεων στο 55 % των σταθμών παρακολούθησης και είναι περίπου σταθερά στο 19 % περίπου των σταθμών παρακολούθησης σε σύγκριση με την περίοδο 1991-1994. Από την ανάλυση των δεδομένων που καλύπτει η παρέκκλιση δεν προκύπτει σημαντική αύξηση των συγκεντρώσεων νιτρικών ενώσεων.
            
         
               (8)
            
            
               Το μέσο πλεόνασμα αζώτου μειώθηκε από 120 kg N/ha για την περίοδο 1991-1993 σε 94 kg N kg/ha το 2007. Η χρήση κοπριάς την ίδια περίοδο μειώθηκε από 88 kg N/ha σε 76 kg N/ha.
            
         
               (9)
            
            
               Από τα δικαιολογητικά έγγραφα που υπέβαλε η Γερμανία προκύπτει ότι η προτεινόμενη ποσότητα των 230 kg αζώτου κοπριάς ανά εκτάριο ετησίως αιτιολογείται με αντικειμενικά κριτήρια, όπως, στην προκειμένη περίπτωση, η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου.
            
         
               (10)
            
            
               Η Επιτροπή, μετά από εξέταση του αιτήματος και με γνώμονα την πείρα από την παρέκκλιση όπως προβλέπεται από την απόφαση 2006/1013/ΕΚ, θεωρεί ότι η παράταση της παρέκκλισης δεν θα επηρεάσει την επίτευξη των στόχων της οδηγίας 91/676/ΕΟΚ, εφόσον πληρούνται οι ίδιοι αυστηροί στόχοι που θεσπίζει η απόφαση 2006/1013/ΕΚ.
            
         
               (11)
            
            
               Η ισχύς της απόφασης 2006/1013/ΕΚ λήγει την 31η Δεκεμβρίου 2009. Προκειμένου να εξασφαλιστεί ότι οι εμπλεκόμενοι γεωργοί θα μπορέσουν να συνεχίσουν να επωφελούνται της παρέκκλισης, είναι σκόπιμο να παραταθεί η ισχύς της.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία έχει συσταθεί δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 11 της απόφασης 2006/1013/ΕΚ αντικαθίσταται από το ακόλουθο κείμενο:
   
      «Άρθρο 11
      Ισχύς
      Η παρούσα απόφαση θα εφαρμόζεται μέχρι την 31η Δεκεμβρίου 2013 στο πλαίσιο του γερμανικού προγράμματος δράσης (διάταγμα περί λιπασμάτων της 10ης Ιανουαρίου 2006).».
   
   Άρθρο 2
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
   
      Βρυξέλλες, 12 Οκτωβρίου 2009.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  ΕΕ L 382 της 28.12.2006, σ. 1.